Työntekijän oleskelulupajärjestelmän uudistaminen

Asettaminen	
	Sisäasiainministeriön Ulkomaalaisosasto on tänään asettanut työntekijän oleskelulupajärjestelmän kehittämistä koskevan hankkeen.	

Toimikausi	
	23.10.2007 - 31.12.2008

Asiaan liittyvän varsinaisen lainsäädäntövaiheen (HE-valmistelu) aikataulu päätetään erikseen sitten, kun sitä edeltävässä valmistelussa on saatu yhteinen käsitys lainsäädäntömuutosten peruslähtökohdista. 	

Tausta	
	Voimassa oleva työntekijän oleskelulupajärjestelmä ei ole käytännössä toiminut siten kuin ulkomaalaislakia valmisteltaessa tavoiteltiin. Keskeisin syy työntekijän oleskelulupajärjestelmän toimimattomuuteen on työntekijän oleskeluluvan sääntelyn vaikeaselkoisuus ja tulkinnanvaraisuus, joka yhdistettynä hakemusten vireillepanomenettelyn moninaisuuteen on aiheuttanut viivettä hakemusten käsittelyssä. Olemassa oleva järjestelmä ei ole vastannut alkuperäistä tarkoitustaan. Muun muassa työvoiman saatavuusharkinnan nojalla työvoimatoimistoissa hylätään hyvin vähän hakemuksia ja monilla ammattialoilla ei käytännössä ollenkaan. Lisäksi poikkeukset saatavuusharkinnasta ovat käytännössä muodostuneet pääsääntöiseksi työnteon perusteeksi. 

Hallitusohjelma sisältää toimenpide-ehdotuksia, joiden tavoitteena on edistää työvoimaperusteista maahanmuuttoa. Hallitusohjelmassa muun muassa todetaan, että kansallista oleskelulupajärjestelmää selkeytetään siten, että oleskelulupaan sisältyy työnteko-oikeus, ja että saatavuusharkinnasta luovutaan asteittain. Nyt asetettu hanke toteuttaa hallitusohjelman kirjauksia työvoimaperusteisen maahanmuuton edistämisestä selkeyttämällä ulkomaalaisten työnteko-oikeutta. 	

Tavoitteet	
	Tavoitteena on selvittää nykyisen työntekijän oleskelulupajärjestelmän lainsäädännölliset ja käytännön ongelmat ottaen huomioon jo tehty valmistelu sekä resurssikysymykset. Hanketyöryhmä asettaa tavoitteet ja keskeiset linjaukset ulkomaalaisten oikeuteen työntekoon liittyvän järjestelmän uudistamiselle sekä tekee esityksen tarvittavista muutoksista lainsäädäntöön.	

Tehtävä	
	Hanke linjaa ja toteuttaa ulkomaalaisten työntekijöiden työnteko-oikeuteen liittyvän järjestelmän kehittämisen.	

Organisointi	
		Puheenjohtaja Tuomo Kurri, neuvotteleva virkamies, sisäasiainministeriö, ulkomaalaisosasto 	
		
	Hankkeen vetäjä ja vastuuhenkilö on neuvotteleva virkamies Tuomo Kurri. Hankkeessa on kaksi sihteeriä ulkomaalaisosastolta. Hankkeen tukena toimii työryhmä, jonka kokoonpano määritellään kussakin vaiheessa (vrt. jälj.) erikseen. 

Hanke toteutetaan kolmessa vaiheessa:
1) sisäasiainministeriön, työministeriön sekä ulkomaalaisviraston virkamiehistä koostuva työryhmä käynnistää hankkeen esivalmistelun, joka tuottaa ehdotuksen päälinjaukset 15.12.2007 mennessä
2) em. ehdotuksen pohjalta toteutetaan vuoden 2008 ensimmäisellä vuosipuoliskolla varsinainen valmisteluvaihe eli ehdotusten läpikäynti yhdessä muiden tahojen (mm. TEM, UM, OM, STM, VM, UVI, työmarkkinajärjestöt) kanssa
3) linjausten täytäntöönpanovaihe lainsäädäntötoimin käynnistyy, kun asiakysymykset on edellä mainituin tavoin ratkaistu.

Kustannukset ja rahoitus	
	Työ tehdään virkatyönä	

	Maahanmuutto- ja eurooppaministeri	Astrid Thors	

	Osastopäällikkö, ylijohtaja	Pentti Visanen	

LIITTEET	

JAKELU	
	UO
TM/Virtanen, Sorainen

TIEDOKSI	
	Ministeri Thors
Kansliapäällikkö Viljanen
Erityisavustaja Bergman
Ylijohtaja Vuorio